**SVEUČILIŠTE JOSIPA JURJA STROSSMAYERA U OSIJEKU**

**ELEKTROTEHNIČKI FAKULTET OSIJEK**

**K A T A L O G**

**INFORMACIJA ELEKTROTEHNIČKOG FAKULTETA OSIJEK**

Osijek, siječanj 2012.

1. **Uvodne odredbe**

Katalog informacija sadrži pregled informacija koje Sveučilište Josipa Jurja Strossmayera u Osijeku, Elektrotehnički fakultet Osijek (u daljnjem tekstu: Fakultet) s obzirom na svoj djelokrug koje posjeduje, s kojima raspolaže ili ih nadzire.

Svrha objavljivanja kataloga informacija je informiranje javnosti o dokumentima i informacijama koje posjeduje Fakultet u svrhu ostvarivanja prava na pristup informacijama.

Informacijama i dokumentima koji su javno dostupni u elektroničkom obliku moguće je pristupiti izravno na internetskoj stranici Fakulteta: [www.etfos.hr](http://www.etfos.hr), bez upućivanja posebnog zahtjeva, a uvid u ostale informacije i dokumente korisnik prava na pristup informacijama ostvaruje podnošenjem usmenog ili pisanog zahtjeva.

Sukladno Zakonu o pravu na pristup informacijama (NN 172/03, 144/10, 37/11 i 77/11, u daljnjem tekstu: Zakon), uređen je način ostvarivanja prava na pristup informacijama koje posjeduje, raspolaže odnosno nadzire Fakultet.

Pravo na pristup informacijama pripada svim korisnicima na jednak način i pod jednakim uvjetima i oni su ravnopravni u njegovom ostvarivanju.

Temeljem Zakona Fakultet će uskratiti pravo na pristup informacijama ako je informacija klasificirana stupnjem tajnosti sukladno zakonu i/ili općem aktu donesenom na temelju zakona kojim se propisuje tajnost podataka ili je zaštićena zakonom kojim se uređuje područje zaštite osobnih podataka.

Fakultet može uskratiti pravo na pristup informaciji ako postoje osnovane sumnje da bi njezino objavljivanje:

* onemogućilo učinkovito, neovisno i nepristrano vođenje sudskog, upravnog ili drugog pravno uređenog postupka, izvršenja sudske odluke ili kazne,
* onemogućilo rad tijela koja vrše upravni nadzor,inspekcijski nadzor, odnosno nadzor zakonitosti,
* povrijedilo pravo intelektualnog vlasništva, osim u slučaju izričitoga pisanog pristanka autora ili vlasnika.

Fakultet će uskratiti pristup informacijama koje se tiču svih postupaka koja vode nadležna tijela u predistražnim i istražnim radnjama za vrijeme trajanja tih postupaka.

Sukladno Zakonu Fakultet, kao tijelo javne vlasti, omogućava pristup informacijama na sljedeće načine:

1. putem službene internetske stranice Fakulteta: [www.etfos.hr](http://www.etfos.hr)
2. održavanjem tiskovnih konferencija i davanjem priopćenja sredstvima javnog priopćavanja,
3. neposrednim pružanjem informacija korisniku koji je podnio zahtjev za pristup informacijama,
4. uvidom u dokumente i izradom preslika dokumenata koji sadrže tražene informacije,
5. dostavljanjem korisniku koji je podnio zahtjev pisanu informaciju, preslike dokumenata koji sadrže traženu informaciju ili drugi oblik informacije.
6. **Osnovni podaci o Elektrotehničkom fakultetu Osijek**

Fakultet je javno visoko učilište koje djeluje kao znanstveno-nastavna sastavnica Sveučilišta Josipa Jurja Strossmayera u Osijeku (u daljnjem tekstu: Sveučilište), koje je i osnivač Fakulteta. Fakultet je pravna osoba i upisan je u sudski registar ustanova Trgovačkog suda u Osijeku, te u Upisnik visokih učilišta i Upisnik znanstvenih organizacija koje vodi Ministarstvo znanosti, prosvjete i sporta (u daljnjem tekstu: Ministarstvo).

Fakultet ustrojava i izvodi sveučilišne studije i stručne studije te razvija znanstveni i stručni rad u znanstvenom polju elektrotehnike i računarstva.

Djelatnost Fakulteta kao visokog učilišta i znanstveno-nastavne sastavnice Sveučilišta jest:

* Visokoškolsko obrazovanje,
* Izvedba studijskih programa sveučilišnog preddiplomskog, diplomskog i poslijediplomskog studija te stručnog studija
* Pružanje savjeta o računalnoj opremi (hardware-u),
* Savjetovanje i pribavljanje programske opreme (software-a),
* Obrada podataka,
* Izrada baze podataka,
* Ostale srodne računalne aktivnosti,
* Promidžba (reklama i propaganda),
* Savjetovanje i poslovanje u elektrotehničkoj djelatnosti,
* Inženjering, projektni menadžment i tehničke djelatnosti,
* Izrada elektroničkih i elektronskih uređaja,
* Projektiranje, nadzor i konzalting u području elektrotehnike,
* Znanstvenoistraživački rad u znanstvenom polju elektrotehnike, računarstvu, matematike i fizike,
* Znanstvenoistraživački rad u srodnim i elektrotehnici gravitirajućim znanstvenim poljima,
* Interdisciplinarna istraživanja s uklonom na tekuće i razvojne probleme elektrotehnike,
* Istraživačke razvojne usluge u privrednim djelatnostima radi poboljšanja postojećih i razvoja novih materijala, proizvoda, postrojenja i slično,
* Organizacijsko tehničke usluge u smislu poboljšanja proizvodnosti rada tehnološkim i organizacijskim studijama i analizama, izradom planova i projekata razvoja, priprema investicijskih progama (bez elektroprojektiranja),
* Kontrola kvaliteta sirovina i proizvoda elektrometalske opreme s izdavanjem odgovarajućih dokumenata,
* Recenzija i revizija projekata i studija, te izrada ekspertiza iz znanstvenog područja studija,
* Izdavačka djelatnost u smislu izdavanja brošura, skripata, podloga za nastavu i slično (za vlastite potrebe),
* Davanje intelektualnih usluga (osim odvjetničkih usluga) i uvoz tehničkih pomagala

- Srednjoškolsko obrazovanje odraslih.

Fakultet može i bez upisa u sudski registar obavljati i druge djelatnosti u manjem opsegu ako služe unapređenju registrirane djelatnosti i pridonose iskorištenju prostornih i kadrovskih kapaciteta, te opreme.

Fakultet kao tijelo javne vlasti obavlja upravne i stručne poslove vezane uz radnopravni status zaposlenika, status studenata i njihova prava, donosi odluke i rješenja iz svoje djelatnosti, vodi propisane evidencije, provodi izbore u znanstvena, znanstveno-nastavna, nastavna, suradnička i stručna zvanja, postupa po zahtjevima za izdavanje uvjerenja i potvrda studentima i osobama koje su završile studije na Fakultetu, daje potrebna izvješća Sveučilištu, nadležnim tijelima državne vlasti, izdaje rješenja i donosi odluke iz svojeg područja djelatnosti, obavlja i druge upravne i stručne poslove iz svoje nadležnosti.

1. **Ustrojstvo Fakulteta**

Ustrojbene jedinice Fakulteta jesu zavodi, katedre, laboratorij, knjižnica i tajništvo.

Pri Fakultetu ustrojava se šest zavoda, i to:

***Zavod za zajedničke predmete ( matematiku, fiziku, strojarstvo i strane jezike)***

***Zavod za računalno i programsko inženjerstvo***

***Zavod za elektrostrojartsvo***

***Zavod za industrijska postrojenja i automatizaciju***

***Zavod za elektroenergetiku***

***Zavod za komunikacije***

***I.* Zavod za zajedničke predmete ( matematiku, fiziku, strojarstvo i strane jezike)**

Pri Zavodu se ustrojavaju 2 katedre kao niže ustrojbene jedinice:

***1. Katedra za matematiku i fiziku***

***2. Katedra za strojarstvo i strane jezike***

***II.* Zavod za računalno i programsko inženjerstvo**

Pri Zavodu se ustrojavaju kao niže ustrojbene jedinice:

***1. Katedra za računalno inženjerstvo***

***2. Katedra za programsko inženjerstvo***

***III*. Zavod za elektrostrojartsvo**

Pri Zavodu se ustrojavaju 2 katedre kao niže ustrojbene jedinice:

***1. Katedra za električne strojeve i energetsku elektroniku***

***2. Katedra za osnove elektrotehnike i mjeriteljstvo***

***IV.* Zavod za industrijska postrojenja i automatizaciju**

Pri Zavodu se ustrojavaju 2 katedre kao niže ustrojbene jedinice:

***1. Katedra za električne pogone i sustave***

***2. Katedra za automatiku i robotiku***

***V. Zavod za* elektroenergetiku**

Pri Zavodu se ustrojavaju 2 katedre i laboratorij kao niže ustrojbene jedinice:

***1. Katedra za elektroenergetske mreže i postrojenja***

***2. Katedra za elektrane i energetske procese***

***3. Laboratorij za elektromagnetsku kompatibilnost***

***VI.* Zavod za komunikacije**

Pri Zavodu se ustrojavaju 2 katedre i laboratorij kao niže ustrojbene jedinice:

*1. Katedra za elektroniku i mikroelektroniku,*

*2. Katedra za radiokomunikacije i telekomunikacije*

*3. Laboratorij za VF mjerenja*

*Knjižnica*

Knjižnica je ustrojbena jedinica Fakulteta ustrojena za obavljanje knjižnično-informacijske zadaće i poslova vezanih za nastavne, znanstveno-istraživačke i stručne poslove Fakulteta. Knjižnica nema niže ustrojbene jedinice.

*Tajništvo*

Pri Fakultetu ustrojava se Tajništvo kao ustrojbena jedinica za obavljanje administrativno-stručnih, tehničkih i pomoćnih poslova (zajedničkih poslova).

Pri Tajništvu se ustrojavaju odsjeci, pododsjeci i odjeljci (uredi) kao niže ustrojbene jedinice:

***1. Pododsjek u područnoj službi općih i kadrovskih poslova (Ured općih i kadrovskih***

***poslova)***

***2. Odsjek za studente (Ured za studente)***

***3. Pododsjek u središnoj službi računovodstveno-financijskih poslova (Ured***

***računovodstveno-financijskih poslova)***

***4. Odjeljak tehničkih poslova (Ured tehničkih poslova)***

***5.Odjeljak za unaprjeđivanje i osiguranje kvalitete visokog obrazovanja (Ured za unapređenje i osiguranje kvalitete visokog obrazovanja)***

**IV. Tijela Fakulteta**

Tijela Fakulteta jesu: dekan i Fakultetsko vijeće.

Dekan predstavlja i zastupa Fakultet, njegov je čelnik i voditelj i ima sva prava i obveze sukladno Statutu Sveučilišta i Statutu Fakulteta.

Dekanu u radu pomažu prodekani i tajnik.

Fakultet ima četiri prodekana: prodekana za nastavu, prodekana za znanost, prodekana za razvoj i prodekana za stručne studije.

Kolegij dekana je savjetodavno tijelo koje čine dekan, prodekani, tajnik i šef financijsko-računovodstvenih poslova. Kolegij dekana, po potrebi, dekan može proširiti može i proširiti predstojnicima zavoda i voditeljima ostalih ustrojbenih jedinica.

Fakultetsko vijeće je stručno vijeće Fakulteta, kojeg čine svi redoviti profesori, izvanredni profesori i docenti, dva (2) predstavnika nastavnika izabranih u nastavna zvanja i dva (2) predstavnika suradnika izabranih u suradnička zvanja koji imaju Ugovor o radu na Fakultetu, te predstavnici studenata.

Fakultetsko vijeće može imenovati stalne i povremene odbore i povjerenstva u skladu sa Statutom Fakulteta, Statutom Sveučilišta ili drugim općim aktom.

Fakultetsko vijeće ima ove stalne odbore i povjerenstva: Odbor za završne i diplomske ispite, Etičko povjerenstvo, Povjerenstvo za stjecanje doktorata znanosti, Povjerenstvo za izdavačku djelatnost, Povjerenstvo za provjeru ispunjavanja uvjeta za izbor un zvanja i Povjerenstvo za unapređenje i osiguranje kvalitete visokog obrazovanja.

**V. Sadržaj Kataloga informacija**

Katalog informacija sadrži pregled informacija koje Fakultet posjeduje, s kojima raspolaže ili ih nadzire, i to kako slijedi:

* 1. pregled informacija
  2. opis sadržaja informacija
  3. namjena informacija
  4. način osiguravanja pristupa informacijama

1. Pregled informacija

Fakultet posjeduje, raspolaže i nadzire informacije o:

1. ustroju, nadležnosti i aktivnostima Fakulteta,
2. pravnim aktima Fakulteta,
3. upisima, načinu i pravilima studiranja,
4. nastavi,
5. Fakultetu, zaposlenicima,
6. znanstvenim aktivnostima,
7. suradnji sa gospodarstvom,
8. međunarodnoj suradnji,
9. javnoj nabavi,
10. studentskim aktivnostima.

2. Opis sadržaja informacija

1. ustroj, nadležnost i aktivnosti Fakulteta: opis djelokruga rada ustrojbenih jedinica,
2. pravni akti Fakulteta: Statut, Pravilnik o radu, Odluka o imenovanju etičkog povjerenstva, Odluka o imenovanju osobe ovlaštene za primanje i rješavanje pritužbi vezanih za zaštitu dostojanstva radnika, Odluka o postupku i uvjetima ostvarivanja prava na mirovanje obveza studenata u opravdanim slučajevima i dr.
3. upis, način i pravila studiranja: natječaji za upis na studij, opće odluke o pravilima studiranja, ispitni rokovi,
4. nastava: nastavni programi i izvedbeni planovi nastave stručnog, preddiplomskog, diplomskog i poslijediplomskog doktorskog studija, natječaji za upis, opisi predmeta sa podacima o literaturi, nastavni materijal u elektroničkom obliku, diplomski i završni radovi (rokovi, upute),
5. Fakultet, zaposlenici: osobni podaci djelatnika, [opći](http://www.sfsb.hr/fakultet/opcenito/monografija) podaci o Fakultetu,
6. znanstvene aktivnosti: skupovi, projekti, znanstveno-istraživačke aktivnosti zavoda, katedri i laboratorija,
7. suradnja s gospodarstvom: projekti suradnje s gospodarstvom,
8. podaci o međunarodnoj suradnji,
9. javna nabava, pregled ugovora o javnoj nabavi,
10. studentske aktivnosti: informacije o Studentskom zboru Fakulteta, izvješća sa sportskih natjecanja, studentskih udruga IAESTE-a (Udruga za razmjenu studenata tehničkih fakulteta) i Udruga AMA-ETF (Udruga inženjera i diplomiranih inženjera Elektrotehničkog fakulteta Osijek).

3. Namjena informacija

Namjena informacija navedenih u ovom Katalogu je osiguravanje prava na pristup informacijama, sukladno Zakonu o pravu na pristup informacijama.

4. Način osiguravanja pristupa informacijama

Pravo na pristup informacijama iz Kataloga informacija ostvaruju se putem dostavljanja zahtjeva za ostvarivanje prava na pristup informacijama na način određen Zakonom, i to:

* pisanim putem na adresu: Sveučilište Josipa Jurja Strossmayera u Osijeku, Elektrotehnički fakultet Osijek, Službenik za informiranje, Kneza trpimira 2B, 31000 Osijek,
* putem elektroničke pošte na adresu: [radoslav.galic@etfos.hr](mailto:radoslav.galic@etfos.hr) ili [marijana.siric@etfos.hr](mailto:marijana.siric@etfos.hr)
* telefonom na broj 031/ 224-620
* faxom na broj 031/224-605
* usmenim putem: osobno na zapisnik u službenim prostorima službenika za informiranje na Fakultetu,Osijek, Kneza Trpimira 2B, od ponedjeljka do petka od 09 do 14 sati.

Pri ostvarivanju prava na pristup informacijama Fakultet od korisnika prava na informaciju može tražiti naknadu stvarnih materijalnih troškova sukladno Kriterijima za određivanje visine naknade iz članka 19. stavka 2. Zakona o pravu na pristup informacijama (NN 38/11) .

KLASA: 003-0512-01/02

URBROJ: 2158/80-01-12-02

30. siječnja 2012.

D e k a n :

Prof. dr. sc. Radoslav Galić